Kakawin Nītiśāstra/Pupuh 8
Pupuh VIII – Ragakusuma

1. 
tikṣṇa hyang rawi ring prabhāta magawe kṣayani tanu halanya manglare
yan sore sira manda-teja hatur āmrĕta paniraming angga durbala
dhumojjwālaning anggĕsĕng śawa mareng awak anurudakĕn kayowanan
prāyaścitta mayajña homa wangunĕn pangilanganira pāpa kaśmala

2. 
sakṣāt dagdha gĕsĕng tikang wadana yan kita tan anginangerikāng sabhā
sakṣāt dagdha gĕsĕng tikang muka yadin prihawak anginangerikāng sabhā
sakṣāt dagdha gĕsĕng tikang wwang anwam i wayahnya dumadak ika hīna kāsyasih
sakṣāt dagdha gĕsĕng tikang huwus jaḍa pikun dumadak anĕmu bhāgya wīryawan

3. 
ring rāt pitrĕ ngaranya pañca-widha sang matulung urip i kālaning bhaya
mwang sang nitya maweh bhinojana taman walĕs i sahananing huripnira
lawan sang pangupādhyayān bapa ngaranya sira sang anangaskare kita
tan waktan sang amĕtwakĕn ri kita pañca-widha bapa ngaranya kawruhi

4. 
artha strī magawe wirodhanira sang sujana tuwi manahnirāgĕlĕh
tan manggātika kociwāmbĕkira ring rwa karaṇaning akol paḍābutĕng
sihning mitra kadang suputra bapa len guru hilang atĕmah manah gĕlĕh
anghing sang wiku nisparigraha, wadhūjana dhana kadi loṣṭa tanpa don

5. 
wwang mūrkātika duṣṭa hinganing umahnya mangalĕm ing awaknya ngastuti
yan sang pārthiwa hinganing swa-pura ngarcana wara guṇa wirya wikrama
yapwan sang prabhu ring swa-pora paḍa ngastawa sa-lĕbani bhūmimaṇḍala
sang yogiśwara sarwa bhūmi paḍa ngaracana ri sira manamya sādara

6. 
tan mitran tikanang durātmaka, sirang sujana juga minitra sewakan
tan lupteng yaśa dharma puṇya gawayĕn rahina wĕngi taman hĕlĕm-hĕlĕm
ewĕhning pati tan kĕnenaku, ng uripta suka wibhawa nora saśwata
yatnā sewaka ring mahāmuni sipat siku-siku patitis tañākĕna

Nītiśāstra
Pupuh 08